b'\n_START_ARTICLE_\nDuraatio\n_START_PARAGRAPH_\nDuraatiolla tarkoitetaan yleens\xc3\xa4 Macaulayn duraatiota eli rahaston tai suoran korkosijoituksen (esim. obligaatio) kassavirroilla painotettua takaisinmaksuaikaa. Duraatio ilmoitetaan vuosissa. Jos duraatio on alle 1,00, kyseess\xc3\xa4 on rahamarkkinarahasto. K\xc3\xa4yt\xc3\xa4nn\xc3\xb6ss\xc3\xa4 lyhyen koron rahastojen duraatio on kuitenkin l\xc3\xa4hell\xc3\xa4 kolmea kuukautta. _NEWLINE_Mit\xc3\xa4 pidempi aika lainan er\xc3\xa4p\xc3\xa4iv\xc3\xa4\xc3\xa4n on, sit\xc3\xa4 suurempi on rahaston korkoriski, mik\xc3\xa4li lainan korko on sovittu kiinte\xc3\xa4ksi. Korkoriski tarkoittaa, ett\xc3\xa4 korkosijoitusten markkina-arvot vaihtelevat korkotason mukana. Markkinakoron noustessa rahaston sijoitusten arvo laskee ja vastaavasti nousee korkojen laskiessa. Rahamarkkinarahastoon korkotason muutos n\xc3\xa4kyy k\xc3\xa4yt\xc3\xa4nn\xc3\xb6ss\xc3\xa4 paranevana tuottona korkojen noustessa, sill\xc3\xa4 lainat uusiutuvat nopeasti korkeammalla korkotasolla. _NEWLINE_Korkotason noustessa velkakirjojen arvo putoaa, koska uusista lainoista saa parempaa korkoa. T\xc3\xa4ll\xc3\xb6in vanhoista pienemm\xc3\xa4n kuponkikoron lainoista ei en\xc3\xa4\xc3\xa4 olla valmiita maksamaan niin paljon, joten lainan markkinahinnan on pudottava, jotta siit\xc3\xa4 saataisiin sama tuotto kuin uusista lainoista.'